એમોન છેલ્લી વખત કેદીઓની નજર સામેથી પસાર થયો, ત્યારે તે કારમાં બેસીને ઝ્વિતાઉ સ્ટેશન જઈ રહ્યો હતો. આ પહેલાં એવું ક્યારેય બન્યું ન હતું કે એ ત્રણ-ત્રણ વખત કોઈ જગ્યાએ જઈ આવે, અને છતાંયે એક પણ કેદીની જિંદગી એણે બરબાદ કરી ન હોય! તેની પાસે હવે કોઈ જ સત્તા રહી ન હતી એ સ્પષ્ટ હતું. અને છતાંયે જતી વેળાએ તેની નજર સાથે નજર મેળવવાની હામ કોઈનામાં ન હતી! બ્યુનોઝ એરથી સિડની સુધી, ન્યુયોર્કથી ક્રેકોવ સુધી કે લોસ એન્જલસથી જેરુસલેમ સુધી પહોંચેલા પ્લાઝોવની કેદમાં રહેલા કેદીઓ, ત્રીસ-ત્રીસ વર્ષ પછી ઊંઘમાં પણ એમોનના ગુસ્સાભર્યા ચહેરાને ભૂલી શકતા ન હતા!